Oficiálny začiatok mediácie je viazaný podľa zákona na moment uzatvorenia Dohody o začatí mediácie medzi osobami zúčastnenými na mediácii a nimi vybraným mediátorom a zápisom tejto dohody do knihy mediácií vedenej mediátorom.
Ak by jedna zo strán nesúhlasila so začatím mediácie vyššie uvedeným spôsobom – tzn. zápisom uzatvorenej Dohody o začatí mediácie do knihy mediácií vedenej priamo mediátorom, mediáciu je možné začať uložením Dohody o začatí mediácie v Notárskom centrálnom registri listín. Koniec mediácie sa v takom prípade viaže na uloženie potvrdenia o skončení mediácie v uvedenom registri. Uloženie Dohody o začatí mediácie do Notárskeho centrálneho registra listín nie je povinnosťou, ale možnosťou. Oba postupy (zápis dohody do knihy mediácií, uloženie dohody v Notárskom centrálnom registri listín) majú rovnakú váhu.